Beurtkrag dié week weens voorval in Zambië(Argieffoto: ANA) Beurtkrag sal dwarsdeur die week geïmplementeer word, ná ŉ reusekragonderbreking in Zambië. Eskom het Sondagmiddag aangekondig fase 2-beurtkrag sal van Maandag 05:00 tot eerskomende Saterdag 05:00 voortduur. Beurtkrag sou aanvanklik môreoggend opgeskort word, maar Eskom sê weens ŉ landwye kragonderbreking in Zambië, sowel as foutiewe kragopwekkers by verskeie Suid-Afrikaanse kragsentrales, kon hy nie daarin slaag om genoeg krag oor die naweek te genereer nie. Eskom waarsku ook dat hoër fases van beurtkrag dalk ingestel sal word omdat die stelsel tans uiters wisselvallig is. Volgens die kragvoorsiener het ŉ massiewe voorval in Zambië kragvoorsiening na groot dele van Suider‑Afrika belemmer. Die hele Zambië is Saterdag vir ŉ tweede keer in ŉ maand se tyd in totale duisternis gedompel. Gevolglik het hidroëlektrisiteit wat Suid-Afrika gewoonlik vanaf die Cahora Bassa-kragsentrale in Mosambiek ontvang, met 1 000 MW verminder. Verskeie kragopwekkingseenhede by Tutuka, Medupi, Matla en Majuba het ook die gees gegee of kon nie betyds herstel en tot die stelsel gevoeg word nie. Onbeplande kragonderbrekings staan tans op meer as 16 000 MW, terwyl beplande onderbreking op 5 769 staan. Altesaam 12 kragopwekkers met ŉ opwekkingskapasiteit van meer as 5 000 MW, sal wel na verwagting deur die week tot die kragstelsel gevoeg word. Suid-Afrikaners is weereens gemaan om krag spaarsamig te gebruik.